|  |  |  |
| --- | --- | --- |
|  |  | Δελτίο Τύπου |
|  |  |  |
| **Τμήμα Επικοινωνίας &**  **Δημοσίων Σχέσεων**  **Αθήνα, 14.10.2024** |  |  |
|  |  |  |

**ΔΥΠΑ και Huawei συνεργάζονται για την ενίσχυση της γυναικείας**

**απασχόλησης και τη μείωση του ψηφιακού χάσματος**

Σε ειδική εκδήλωση για την έναρξη του 2ου κύκλου προγράμματος κατάρτισης «Women in Tech», που πραγματοποιήθηκε σήμερα στην Αθήνα, στα γραφεία του επίσημου Παρόχου κατάρτισης «Interlei», παρευρέθηκε η Υποδιοικήτρια της Δημόσιας Υπηρεσίας Απασχόλησης (ΔΥΠΑ), Γιάννα Χορμόβα και ο Executive Director Huawei Southeast Europe, Kevin Wang.

Η συνεργασία ΔΥΠΑ-Huawei για την αναβάθμιση των δεξιοτήτων των άνεργων γυναικών και τη μείωση του ψηφιακού χάσματος στην αγορά εργασίας, συνεχίζεται με επιτυχία, με τον νέο κύκλο του προγράμματος, σε θεματικές ενότητες όπως Τεχνητή Νοημοσύνη (AI), Τεχνολογίες Πληροφορικής και Επικοινωνιών (ΤΠΕ) και Ανάπτυξη Δεξιοτήτων για Επαγγελματική Ανέλιξη, συνολικής διάρκειας 100 ωρών και αυξημένη συμμετοχή, που φτάνει τις 665 άνεργες γυναίκες.

Παρακολουθώντας τις ανάγκες της αγοράς, τις τρέχουσες τάσεις των ΤΠΕ και τους στόχους που έχει θέσει η ΕΕ για την «Ψηφιακή Δεκαετία» μέχρι το 2030, η ΔΥΠΑ αναλαμβάνει πρωτοβουλίες για την ενδυνάμωση της ψηφιακής ωριμότητας των πολιτών, ώστε να στηρίξει την ένταξή τους σε θέσεις με ποιοτικά χαρακτηριστικά και να διευρύνει τη δεξαμενή ταλέντων για τις επιχειρήσεις που δηλώνουν δυσκολία εύρεσης κατάλληλα καταρτισμένου εργατικού δυναμικού.

**Η Υποδιοικήτρια της ΔΥΠΑ, Γιάννα Χορμόβα**, δήλωσε: «Η ΔΥΠΑ επενδύει διαρκώς σε νέες στοχευμένες δράσεις για την ενίσχυση της απασχόλησης των γυναικών μέσα από προγράμματα που προσφέρουν νέες ψηφιακές δεξιότητες και επαγγελματικές ευκαιρίες σε ειδικότητες με μεγάλη ζήτηση στην αγορά εργασίας. Στο πλαίσιο αυτό, είμαστε ιδιαιτέρως ευτυχείς για τη συνεργασία με τη Huawei, μία συνεργασία που ήδη έχει καταγράψει θετικό πρόσημο. Ο νέος κύκλος του προγράμματος «Women in Tech» πρόκειται να ανοίξει καινούργιες προοπτικές απασχόλησης για ακόμη περισσότερες άνεργες γυναίκες, ηλικίας 25 έως 50 ετών, φθάνοντας τις 665, σημειώνοντας μια εντυπωσιακή άνοδο κατά 33%. Η επιτυχής σύμπραξη της ΔΥΠΑ με τη Huawei θα βοηθήσει τις συμμετέχουσες να εμπλουτίσουν το βιογραφικό τους με γνώσεις που είναι περιζήτητες από τις επιχειρήσεις του κλάδου Τεχνολογιών, Πληροφορικής και Επικοινωνιών».

**Ο** **Executive Director Huawei Southeast Europe Kevin Wang,** δήλωσε: «Η Huawei πιστή στην προώθηση της ισότητας στο χώρο εργασίας και την ενεργή υποστήριξη των γυναικείων ταλέντων στον κλάδο των Τεχνολογιών Πληροφορικής και Επικοινωνιών (ΤΠΕ), με γνώμονα την Εταιρική Κοινωνική Ευθύνη που υλοποιεί και σε συνέχεια του Μνημονίου Συνεργασίας που έχουμε υπογράψει με τη ΔΥΠΑ, χρηματοδοτεί, για δεύτερη συνεχόμενη χρονιά, εξ’ ολοκλήρου το διαδικτυακό εκπαιδευτικό πρόγραμμα επαγγελματικής κατάρτισης «Women in Tech» που απευθύνεται αποκλειστικά σε άνεργες γυναίκες».